text: Grønne fisk skal få os til at tænke os om
  23 august 2014 kl. 07.32
  I Aabenraa Kommune sætter de nu fokus på, hvad der sker under kloakristerne. For det er ikke uden konsekvenser, når skidt og kanel ryger gennem kloakristerne.
  En ny kampagne skal nu ændre folks opfattelse af, hvad der sker under kloakristerne i vores veje. Siden at spildevand og regnvand landet over er blevet separeret, er der også forskel på, hvad der er forsvarligt at lade gå i ristene.
  - Folk har en opfattelse af, at en kloak er en kloak. Men i takt med at vi klimasikrer, deler vi spildevand og regnvand i to kloaksystemer. Regnvand ledes via store bassiner direkte ud i naturen, og derfor er det ikke lige meget, hvad der kommer ned mellem rillerne i risten. 
  Det er grundlæggende det budskab, vi ønsker at sende med kampagnen, siger Timm Bochdam, vandchef ved Arwos.
  Derfor ønsker kommunen nu at gøre opmærksom på, hvad der forgår under risterne. Det skal grønne fisk hjælpe med.
  - Vi sætter ganske enkelt grønne fisk på asfalten ved de mange vejriste. Alene med den synlighed håber vi på, at folk tænker mere miljørigtigt, inden de smider cigaretskodder, bilsæbe eller papirrester derned, forklarer Timm Bochdam.
  Fiskene bliver spredt udover hele Aabenraa.
  